yádevamékeṣṭakó 'tha katham páñceṣṭaka ítīyaṃ nvèvá prathamā́ mr̥nmayī́ṣṭakā tadyatkiṃ cā́tra mr̥nmáyamupadádhātyékaiva séṣṭakā́tha yátpaśuśīrṣā́ṇyupadádhāti sā́ paśviṣṭakā́tha yádrukbhapuruṣā́ upadádhāti yáddhiraṇyaśakalaíḥ prokṣáti sā́ hiraṇyeṣṭakā́tha yatsrúcā upadádhāti yádulūkhalamusale yā́ḥ samídha ādádhāti sā́ vānaspatyéṣṭakā́tha yátpuṣkaraparṇámupadádhāti yátkūrmaṃ yaddádhi mádhu ghr̥taṃ yatkiṃ cātrā́nnamupadádhāti saivā́nnaṃ pañcamī́ṣṭakaivámu páñceṣṭakaḥ